paragraph_text: Najpoznatije njegovo djelo, sedmosveščana Knjiga o optici (arap. Kitāb al-manāẓir, 1011. – 1021.), prevedeno je na latinski početkom 13. stoljeća, a prvi je put tiskano pod nazivom Optički tezaurus… (lat. Opticae thesaurus…, 1572.). Sadrži opis anatomije ljudskog oka, model gledanja, zakone refleksije svjetlosti, opise istraživanja i matematičke analize pokusa zakona refrakcije, objašnjenje refrakcije sporijim gibanjem svjetlosti u optički gušćem sredstvu, objašnjenje duge, haloa, oblika pomrčine, tamne komore, prividnog povećanja promjera Sunca i Mjeseca kad se nalaze blizu obzora i druge. U djelu Rješenja teškoća Euklidovih elemenata (arap. Ḥall šukūk fī Kitāb Uqlīdis), al-Haitam je istraživao pojedinačne slučajeve Euklidovih teorema, nudio alternativne konstrukcije i mijenjao neke neizravne dokaze izravnima. U djelu Sve o konikama (arap. Maqāla fī tamām Kitāb al-Marūṭāṭ) rekonstruirao je osam izgubljenih knjiga o konikama Apolonija iz Perge. U najpoznatijem astronomskom djelu O konfiguraciji svijeta (arp. Hayʼat al-ʻālam), u skladu s prirodnom filozofijom svojega doba komentirao je Almagest K. Ptolemeja.